b'\n_START_ARTICLE_\nDaisaku Ikeda\n_START_SECTION_\nTidlig liv\n_START_PARAGRAPH_\nIkeda er s\xc3\xb8nn av to sj\xc3\xb8gressdyrkere i Ota i Tokyo, og den femte s\xc3\xb8nnen i rekken. De fire eldre br\xc3\xb8drene deltok i andre verdenskrig, og den eldste av dem, Kiichi, ble drept i kamp. Ikeda-familiens hjem ble ogs\xc3\xa5 \xc3\xb8delagt under krigen. Disse opplevelsene dannet grunnlaget for Ikedas livslange s\xc3\xb8ken etter verdensomspennende fred.\n_START_SECTION_\nTidlig engasjement i Soka Gakkai\n_START_PARAGRAPH_\nI august 1947 m\xc3\xb8tte Ikeda Josei Toda p\xc3\xa5 et Soka Gakkai-diskusjonsm\xc3\xb8te, og han ble medlem i organisasjonen samme m\xc3\xa5ned. I mars 1948 ble Ikeda uteksaminert fra handelsskolen i Tokyo, og m\xc3\xa5neden etter begynte han p\xc3\xa5 kveldsskole ved Taisei Gakuin (i dag Tokyo Fuji-universitetet). Der spesialiserte han seg i statsvitenskap. De neste \xc3\xa5rene jobbet han for ulike selskaper som var eid av Toda, s\xc3\xa6rlig Nihon Shogakkan, et forlag der Ikeda var redakt\xc3\xb8r for et barneblad. _NEWLINE_Ikeda var med p\xc3\xa5 \xc3\xa5 grunnlegge ungdomsavdelingen i Soka Gakkai og ble personalsjef der i 1954._NEWLINE_Ikeda s\xc3\xa5 p\xc3\xa5 Toda som sin \xc3\xa5ndelige veileder og skriver at han p\xc3\xa5virket ham gjennom \xc2\xabden inderlige barmhjertigheten som alltid preget hans samspill med andre\xc2\xbb.\n_START_SECTION_\nTiden som president etter Toda\n_START_PARAGRAPH_\nDa Toda d\xc3\xb8de i 1958, fulgte Ikeda i sin mentors fotspor og ble i 1960 den tredje presidenten i Soka Gakkai, Samme \xc3\xa5r begynte han ogs\xc3\xa5 \xc3\xa5 reise utenlands for \xc3\xa5 utvide Soka Gakkai-bevegelsen. Da han tok p\xc3\xa5 seg ansvaret som Soka Gakkai-president, fortsatte Ikeda arbeidet som grunnleggeren av Soka Gakkai Makiguchi begynte med \xc3\xa5 smelte sammen ideene og prinsippene om pedagogisk pragmatisme med elementene i den buddhistiske l\xc3\xa6re. Soka Gakkais st\xc3\xb8rste vekst i Japan kom etter andre verdenskrig under Todas ledelse, mens Ikeda ledet organisasjonen ut i verden. Soka Gakkai har i dag status som den st\xc3\xb8rste, mest mangfoldige internasjonale buddhistiske lekmannsorganisasjonen i verden. Soka Gakkai International er ogs\xc3\xa5 et av verdens st\xc3\xb8rste nettverk av fredsaktivister. _NEWLINE_I 1970-\xc3\xa5rene ledet Ikeda Soka Gakkai til \xc3\xa5 bli en internasjonal buddhistisk lekmannsorganisasjon som i \xc3\xb8kende grad var aktiv i fredsskapende, kulturelle og pedagogiske aktiviteter._NEWLINE_Ikeda reiste mye. Eksempelvis bes\xc3\xb8kte Ikeda Sovjetunionen i september 1974, hvor han m\xc3\xb8tte statsminister Aleksej N. Kosygin. \xc2\xabVi m\xc3\xa5 legge fra oss hele ideen om krig\xc2\xbb, sa Kosygin. \xc2\xabDet er meningsl\xc3\xb8st. Hvis vi slutter \xc3\xa5 forberede oss p\xc3\xa5 krig og i stedet begynner \xc3\xa5 forberede oss p\xc3\xa5 fred, kan vi produsere mat i stedet for krigsmateriell.\xc2\xbb Kosygin spurte Ikeda om hva som var den grunnleggende ideologien hans. Ikeda svarte: \xc2\xabJeg tror p\xc3\xa5 fred, kultur og utdanning \xe2\x80\x93 det grunnleggende fundamentet for humanismen.\xc2\xbb \xc2\xabDet er verdier jeg holder h\xc3\xb8yt\xc2\xbb, sa Kosygin. \xc2\xabVi m\xc3\xa5 sette dem ut i livet her i Sovjetunionen ogs\xc3\xa5.\xc2\xbb Ikeda bes\xc3\xb8kte ogs\xc3\xa5 USAs utenriksminister Henry Kissinger i 1975 for \xc3\xa5 \xc2\xabmane til nedtrapping av spenningen mellom USA og Sovjetunionen p\xc3\xa5 det kjernefysiske omr\xc3\xa5det.\xc2\xbb_NEWLINE_P\xc3\xa5 et internasjonalt m\xc3\xb8te for Soka Gakkai-representanter som ble holdt p\xc3\xa5 Guam i 1975, ble Soka Gakkai International (SGI) stiftet for \xc3\xa5 st\xc3\xb8tte medlemmer utenfor Japan. Ikeda hadde en ledende rolle i denne utviklingen og ble den stiftende presidenten i SGI. Under Ikedas ledelse utviklet SGI seg til \xc3\xa5 bli en bredt anlagt grasrotbevegelse for fred p\xc3\xa5 verdensniv\xc3\xa5. Som en drivkraft blant medlemmene i SGI, har Ikeda knesatt en sterk moralsk m\xc3\xa5lsetning om \xc3\xa5 ta samfunnsansvar som en verdensborger.\n_START_SECTION_\nPrestasjoner og bragder\n_START_PARAGRAPH_\nIkeda har grunnlagt flere institusjoner, som Soka University i Japan og Soka University of America, barne- og ungdomsskoler i Japan, Hong Kong, Malaysia, Brasil og Singapore, Maison litt\xc3\xa9raire de Victor Hugo i Frankrike, International Committee of Artists for Peace i USA, Min-On konsertforening i Japan, Tokyo Fuji kunstmuseum i Japan, Institute of Oriental Philosophy i Japan med kontor i Frankrike, Hong Kong, India, Russland og Storbritannia, Toda Institute for Global Peace and Policy Research i Japan og USA, og Ikeda Center for Peace, Learning, and Dialogue._NEWLINE_I 1994 samarbeidet Soka Gakkai med Simon Wiesenthal Center, en USA-basert j\xc3\xb8disk menneskerettsorganisasjon, om \xc3\xa5 bekjempe antisemittisme i Japan. I et intervju uttalte rabbi Abraham Cooper ved Simon Wiesenthal Center at senteret \xc2\xabikke n\xc3\xa5dde fram\xc2\xbb etter \xc3\xa5 ha pr\xc3\xb8vd \xc3\xa5 oppn\xc3\xa5 oppmerksomhet i de japanske mediene om antisemittisme i landet. \xc2\xabSannheten er at de eneste partnerne vi fant som ville hjelpe oss med \xc3\xa5 f\xc3\xa5 bekymringene v\xc3\xa5re ut i den japanske offentligheten, var menneskene fra Soka-universitetet, under ledelse av Daisaku Ikeda\xc2\xbb, sa han. Denne koblingen f\xc3\xb8rte til et samarbeidsprosjekt med Soka Gakkai for \xc3\xa5 utvikle en japansk versjon av den omreisende Holocaust-utstillingen \xc2\xabThe Courage to Remember\xc2\xbb, som har blitt bes\xc3\xb8kt av mer enn to millioner mennesker._NEWLINE_Ikeda har st\xc3\xb8ttet Earth Charter Initiative og en dokumentarfilm om milj\xc3\xb8et, A Quiet Revolution._NEWLINE_Utstillingen \xc2\xabGandhi, King, Ikeda: A Legacy of Building Peace\xc2\xbb viser sammenhengen i fredsaktivismen til Mahatma Gandhi, Martin Luther King Jr. og Ikeda. Lawrence Carter, en ordinert baptistprest og domprost i Martin Luther King Jr. Chapel ved Morehouse College i Atlanta,  tok ogs\xc3\xa5 initiativ til den \xc3\xa5rlige prisen Gandhi, King, Ikeda Community Builders Prize. Denne prisen ber\xc3\xb8mmer personer for eksepsjonelt fredsarbeid. Som tilsvar til en tabloidartikkel i Japan som kritiserte disse aspektene ved prisen, skrev Carter:_NEWLINE_\xc2\xabKontroversen\xc2\xbb er en uunng\xc3\xa5elig f\xc3\xb8lgesvenn til storheten. Ingen som utfordrer den etablerte orden, kan unng\xc3\xa5 den. Gandhi hadde sine baktalere, og det hadde ogs\xc3\xa5 Dr. King. Dr. Ikeda er intet unntak. Kontroversen er med p\xc3\xa5 \xc3\xa5 skjule den intense motstanden etablerte autoriteter utviser for \xc3\xa5 unng\xc3\xa5 \xc3\xa5 m\xc3\xa5tte gi slipp p\xc3\xa5 sin s\xc3\xa6rlige status og sine privilegier. \xc2\xabForn\xc3\xa6rmelser\xc2\xbb er de moralsk svakes v\xc3\xa5pen; \xc2\xabbakvaskelser\xc2\xbb er de \xc3\xa5ndelig ribbedes v\xc3\xa5pen. Kontroversen er vitnesbyrdet om det edle arbeidet disse tre enkeltpersonene gjorde for sine respektive samfunn._NEWLINE_Representantenes hus i Georgia, Missouri, og Illinois  i USA har vedtatt resolusjoner som anerkjenner Daisaku Ikedas samfunnsengasjement. 26. januar 2015 d\xc3\xb8pte byen Chicago om deler av byens ikoniske Wabash Avenue til \xc2\xabHonorary Daisaku Ikeda Way\xc2\xbb._NEWLINE_Representantenes hus i USA har anerkjent Ikeda som en \xc2\xabsom har viet hele sitt liv til fredsbygging og til \xc3\xa5 fremme menneskerettigheter gjennom utdanning og kulturutveksling med dyp tro p\xc3\xa5 den menneskeligheten som deles av hele v\xc3\xa5r verdensomspennende familie\xc2\xbb. Delstaten Missouri har hedret Ikeda og hans verdsetting av \xc2\xabutdanning og kultur som forutsetninger for \xc3\xa5 skape ekte fred med respekt for alle menneskers verdighet og grunnleggende rettigheter.\xc2\xbb_NEWLINE_Ikeda er \xc3\xa6resmedlem i Romaklubben.\n_START_SECTION_\nInternasjonale initiativer\n_START_PARAGRAPH_\nIkedas m\xc3\xb8ter med offentlige personer over hele verden har skapt bevissthet rundt SGIs buddhistbevegelse i vertslandene, lagt til rette for relasjoner til de kulturelle og utdanningsrelaterte institusjonene Ikeda har grunnlagt, og gitt st\xc3\xb8tte til for eksempel SGI-sponsede omreisende utstillinger om globale temaer. Disse m\xc3\xb8tene og relasjonene har av noen blitt beskrevet som folkediplomati, fordi de har bidratt til b\xc3\xa5de diplomatiske og interkulturelle b\xc3\xa5nd mellom Japan og andre land._NEWLINE_Ikedas m\xc3\xb8ter og dialoger viser SGI-bevegelsens forpliktelser p\xc3\xa5 omr\xc3\xa5der som fred, milj\xc3\xb8 og humanit\xc3\xa6r etikk. Personer som har fulgt Ikeda over tid, mener at litteraturen som skildrer Ikedas mer enn 7000 dialoger, kan gi mennesker verden over en personlig oppl\xc3\xa6ring og virke som modell for et nytt folkediplomati Fra et akademisk perspektiv utgj\xc3\xb8r Ikedas dialoger \xc2\xaben ny str\xc3\xb8mning innen interkulturalisme og utdanningsfilosofi\xc2\xbb._NEWLINE_Ikedas f\xc3\xb8rste m\xc3\xb8te med Nelson Mandela i 1990 f\xc3\xb8rte til SGI-sponsede anti-apartheid-forelesninger, en omreisende utstilling og studentutveksling p\xc3\xa5 universitetsniv\xc3\xa5._NEWLINE_Den amerikanske borgerrettighetspioner, Rosa Parks beskrev et bilde fra sitt m\xc3\xb8te med Ikeda i 1993 som sitt favorittfotografi. Hun forklarte:_NEWLINE_Jeg kommer ikke p\xc3\xa5 noen viktigere \xc3\xb8yeblikk i livet mitt. ... Ikeda sa at dette m\xc3\xb8tet mellom oss utgjorde noe helt spesielt for ham. Det gjorde det for meg ogs\xc3\xa5. Med sin interesse for menneskerettigheter ligger Dr. Ikeda foran mange av menneskene i dette \xc3\xa5rhundret. Han er en rolig sjel, en ydmyk mann, en mann med stor spirituell innsikt. Vi m\xc3\xb8ttes i omtrent en time og snakket om livet mitt og utfordringer for ungdommen i landene v\xc3\xa5re. ... M\xc3\xb8tet v\xc3\xa5rt kan tjene som modell for noen og hver.\n_START_SECTION_\nKinesisk-japanske relasjoner\n_START_PARAGRAPH_\nIkeda var flere ganger p\xc3\xa5 bes\xc3\xb8k i Kina og m\xc3\xb8tte den kinesiske statsministeren Zhou Enlai i 1974. Bes\xc3\xb8kene f\xc3\xb8rte til at det ble etablert kulturutveksling innen kunst, dans og musikk mellom Kina og Japan, og det ble \xc3\xa5pnet for akademisk utveksling mellom kinesiske utdanningsinstitusjoner og Soka University. Kinesiske medier beskriver Ikeda som en tidlig talsmann for \xc3\xa5 normalisere de diplomatiske relasjonene mellom Kina og Japan i 1970-\xc3\xa5rene, noe som ble ford\xc3\xb8mt av enkelte og vakte interesse blant andre, slik som hos Zhou Enlai. Det ble sagt at Zhou Enlai ga Ikeda tillit til \xc3\xa5 s\xc3\xb8rge for at \xc2\xabdet kinesisk-japanske vennskapet ville fortsette i generasjoner.\xc2\xbb_NEWLINE_Siden 1975 har den kulturelle utvekslingen fortsatt mellom Min-On konsertforening, som ble grunnlagt av Ikeda, og institusjoner som Chinese People\xe2\x80\x99s Association for Friendship with Foreign Countries. En som fulgte prosessen til Ikedas forslag fra 1968 om \xc3\xa5 normalisere de japansk-kinesiske relasjoner, mente at med Ikedas m\xc3\xb8te med offentlige personer som Hu Yaobang, leder av kommunistpartiet, og Deng Yingchao i Kina i 1984, har Ikeda bidratt til \xc3\xa5 endre folkeopinionen i Japan i retning av et \xc3\xb8nske om tettere diplomatiske b\xc3\xa5nd til Kina. Videre har Ikedas arbeid for utdanningsrelaterte og kulturelle b\xc3\xa5nd til Kina bidratt betydelig til \xc3\xa5 styrke relasjonen mellom de to statene.\n_START_SECTION_\n\xc3\x86resdoktorater og -professorater\n_START_PARAGRAPH_\nIkeda mottok sin 300. akademiske \xc3\xa6restittel den 21. november 2010 fra University of Massachusetts Boston. Ikeda har sagt at "De akademiske \xc3\xa6restitlene jeg har takket ja til, har jeg tatt imot p\xc3\xa5 vegne av SGIs medlemmer over hele verden."\n_START_SECTION_\nPrivatliv\n_START_PARAGRAPH_\nIkeda bor i Tokyo med kona Kaneko (f\xc3\xb8dt 27. februar 1932), som han giftet seg med 3. mai 1952. Han har tre s\xc3\xb8nner, Hiromasa (f\xc3\xb8dt 1953; visepresident i Soka Gakkai), Shirohisa (1955\xe2\x80\x931984) og Takahiro (f\xc3\xb8dt 1958).\n_START_SECTION_\nB\xc3\xb8ker\n_START_PARAGRAPH_\nIkeda er en produktiv forfatter, fredsaktivist og b\xc3\xa6rer av den \xc3\xb8stlige fredstradisjon. Ikedas interesse for fotografi, kunst, filosofi, poesi og musikk gjenspeiler seg i verkene hans. I essaysamlingene og dialogene med politiske og kulturelle personligheter og pedagoger, diskuterer han emner som religioners transformative verdi, livets universelle hellighet, sosialt ansvar og b\xc3\xa6rekraftig utvikling._NEWLINE_Choose Life: A Dialogue (japansk: Nijusseiki e no taiwa), som kom ut i 1976, er nedtegnelsen av dialoger og korrespondanser som begynte i 1971 mellom Ikeda og den britiske historikeren Arnold J. Toynbee. Emnet var \xc2\xabsammenfallet av \xc3\xb8st og vest\xc2\xbb, s\xc3\xa5 vel som evige temaer som kunne strekke seg fra den menneskelige tilstand til religionenes rolle, til den menneskelige sivilisasjons fremtid. Toynbees 12-bindsverk A Study of History hadde blitt oversatt til japansk, og dette, sammen med hans forelesningsbes\xc3\xb8k og tidsskriftartikler om sosiale, moralske og religi\xc3\xb8se emner, gjorde ham popul\xc3\xa6r i Japan. Til en japansk utvandrer som i et brev hadde uttrykt seg kritisk til  Toynbees forbindelse til Ikeda og Soka Gakkai, svarte Toynbee: \xc2\xabJeg er enig med Soka Gakkai i at religion er det viktigste i menneskenes liv, og deres motstand mot militarisme og krig.\xc2\xbb I et annet brev som var kritisk til Ikeda, svarte  Toynbee: \xc2\xabIkedas personlighet er sterk og dynamisk, og slike personer er ofte kontroversielle. Det jeg selv kjenner p\xc3\xa5 n\xc3\xa5r jeg skal beskrive Ikeda, er stor respekt og sympati.\xc2\xbb Per 2012 har Choose Life: A Dialogue blitt oversatt til og utgitt p\xc3\xa5 26 spr\xc3\xa5k._NEWLINE_Ikedas mange barneb\xc3\xb8ker har blitt animert og gjort om til anime.\n_START_SECTION_\nHuman Revolution\n_START_PARAGRAPH_\nIkedas roman Ningen kakumei ble utgitt som f\xc3\xb8ljetong i den japanske avisen Seikyo Shimbun.'